text: Incivisme – Hervé Pi | e-Criteri
  Incivisme – Hervé Pi
  Els nostres comportaments són estranys. Qui més, qui manco, tots coneixem el mapa dels Països Catalans, però sortit de casa nostra, nos el costa recordar.
  Treballi dins una llibreria a Perpinyà, la porta d'entrada llueix el rètol "obert". No passa una setmana sense que ciutadans de la Comunitat Autònoma de Catalunya entrin per a demanar canvi per a pagar l'estacionament. Massa sovint ho fan usant un francès macarrònic, emprant el castellà, o a vegades l'anglès.
  Diriï que el percentatge de catalans del sud entrant i expressant-se directament en català deu ser de 1 per 10.
  L'inrevés passa igual, he anat sovint a Girona o a Barcelona amb amics qui a l'hora de demanar una canya, ho feien en castellà o en francès. Explicant-me "Tinc por que compringuin pas el meu català."
  Sols els pobles minoritzats per estats colonials actuem així. Quan un espanyol o un anglès entra a la botiga, podeu estar segur que hom endevina de seguida d'on ve. Intentarà imposar el seu idioma abans de provar-ne d'altres. Un francès traparà anormal que no se li pugui pas respondre en la seua llengua, i un castellà se pot pensar insultat quan se li respon en català… a Perpinyà!
  Aquests comportaments són deguts a diversos motius, autoodi pels nosaltres i admiració pels altres, però també al fet que se diu i se repeteix que a Perpinyà, només sabrien català els gitanos i el Pere Codognan, que la catalanitat tindria unicament com a pal de paller la USAP i la Bressola.
  Que sigui clar: és fals! Hi ha encara bona part de nord-catalans capaços d'enraonar normalment en la llengua del país, la llengua és viva en la quasi totalitat de les famílies nord-catalanes, la major part de la gent que viu a Catalunya Nord és capaç d'entendre el català, fins i tot un percentatge (encara massa baix) de forasters és capaç d'expressar-se en català.
  Cada un de nosaltres tenim dret a ensenyar el nostre saber i parlar totes les llengües del món, però tenim el deure d'utilitzar el català a tot el territori, actuar diferentment és ser culpable d'incivisme
  Una resposta a Incivisme – Hervé Pi
  Josep Daniel Rodriguez 6 gener 2012
  Totalment d´acord amb aquest article. Els catalans hem de perdre pors i hem de ser més conscients que només fent ús de la nostra llengua i amb l´intercanvi amb tots els pobles de parla catalana aconseguirem una veritable cohesió i consciència de país.